Sisehooaeg kulmineerub Narvas riigi esivõistlustega - Eesti Sõudeliit
Vahur Mäe, toimetaja | 6. märts 2020, 12:52
Eeloleval laupäeval kulmineerub Narvas Eesti meistrivõistlustega kohalik sisesõudehooaeg. Võistlustulle asuvad nii Tokyo olümpiamängudeks valmistuvad tipud, kui ka noorte ja veteranide paremik.
Juba avalöök – kell 11 startiv meeste 2000 meetri finaalsõit tõotab põnevust: lisaks mullusele meistrile Allar Rajale lähevad medalite eest võitlema neljapaati kandideerivad Andrei Jämsä, Kaspar Taimsoo, Jüri-Mikk Udam ja Sten-Erik Anderson. Kuigi stardinimekirjast leiab vanameister Tõnu Endreksoni nimegi, jääb pärnakas perekondlikel põhjustel, kokkuleppel peatreener Veikko Sinisaloga siiski eemale. „Teen sõidu samal päeval Pärnus. Eesmärgi sean viie minuti 50 sekundi peale, siis võin rahule jääda,“ rääkis vanameister, kes suundub juba märtsi keskel koos kaaslastega taas Itaaliasse Sabaudiasse veelaagrisse treenima.
Allar Raja (foto: Delfi)
Vanemad ja alla 23aastased naised paigutatakse ühisesse sõitu. Viimastel aastatel ühtlustunud tase tõotab põnevat võistlust, kus medaleid asuvad jahtima Liisu Mitt, Kadri Vilbaste, Grete Alttoa, Annabel Aron, Liisa-Marie Lääne jt.
Võistluspäeva lõpetavad veteransõudjad. Üle 50aastaste seas lööb kaasa üle aastate võistluskarusselliga liitunud kahekordne olümpiahõbe Jüri Jaanson. Jõuproovist teeb täismahus kommenteeritud otseülekande Postimees TV.
← Sõudekoondis naaseb teisest lõunalaagrist märtsi alguses Narvas krooniti sõudemeistriks Raja ja Mitt →